Korpusi i Paqes shënon 50-vjetorin, vullnetarët vazhdojnë të paraqiten
200 mijë pjesëtarë kanë shërbyer në gjithë botën nga viti 1961, por sot organizata po kërcënohet nga shkurtimet buxhetore
Aleks Gordon u paraqit vullentar pranë Korpusit të Paqes në fillim të viteve ’90. Ai mban një kuti me sende të ndryshme, si kujtim nga Paraguaji, ku kaloi më shumë se dy vjet duke ndërtuar një shkollë në një zonë rurale. Zoti Gordon thotë se puna vullnetare me Korpusin e Paqes ka të bëjë jo vetëm me bamirësinë. Pas dy dekadash, zoti Gordon po i rikthehet organizatës për të punuar këtë herë në Liberi. Presidenti Xhon F. Kenedi e themeloi Korpusin e Paqes më 1961. Ai u tha vullnetarëve të rinj në oborrin e Shtëpisë së Bardhë se reputacioni i Amerikës në vendet ku do të shkonin do të varej kryesisht prej tyre. Që atëherë, më shumë se 200 mijë vullnetarë kanë punuar në të gjithë botën. Një nga ata vullnetarë ishte Arun Uilliams. Ai është tani drejtor i Korpusit të Paqes. Përkrahësit thonë se Korpusi i Paqes ndihmon politikën e jashtme amerikane me kosto minimale në krahasim me buxhetin e ushtrisë. Por Presidenti Barak Obama nuk ka mbajtur një premtim të fushatës për të dyfishuar organizatën dhe Kongresi po kërkon shkurtime buxhetore prej dhjetëra miliona dollarësh. Megjithatë, vullnetarë të rinj vazhdojnë të paraqiten. Suprija Shah është studente në Universitetin “Xhorxh Uashington” ku është angazhuar si vullnetare për komunitetin, në pritje të nisjes jashtë vendit. Ajo thotë se njoftimet e fundit në mediat amerikane për përdhunimin dhe vrasjen e një vullnetareje në Afrikën Perëndimore nuk e frikësojnë atë. Shoku i saj, Met Frankolino, është po ashtu vullnetar. Verën e kaluar, ai jetoi në kushte që do t’i ketë edhe me Korpusin e Paqes – në një fshat në Afrikën Perëndimore, pa energji elektrike e pa ujë të rrjedhshëm. Vullnetarët thonë se jeta me familjet e atyre fshatrave është pjesë e asaj që e bën Korpusin e Paqes ndryshe nga organizata të tjera humanitare – dhe thonë se ata fitojnë po aq përvojë sa edhe dhurojnë gjatë shërbimit të tyre.